2016. gada 13. decembrī Noteikumi Nr. 788

Rīgā (prot. Nr. 68  28. §)

**Noteikumi par atkritumu savākšanas un šķirošanas vietām**

Izdoti saskaņā ar

Atkritumu apsaimniekošanas likuma

6. panta 5. punktu

**I. Vispārīgie jautājumi**

1. Noteikumi nosaka atkritumu savākšanas un šķirošanas vietu veidus, atkritumu savākšanas un šķirošanas vietu ierīkošanas un apsaimniekošanas prasības, kā arī prasības bioloģiski noārdāmo atkritumu kompostēšanas vietu ierīkošanai un apsaimniekošanai.

2. Noteikumi neattiecas uz:

2.1. bioloģiski noārdāmo atkritumu kompostēšanas vietām, kuras uz savā īpašumā vai lietošanā esošas zemes ierīko fiziskā persona tās mājsaimniecībā radīto bioloģiski noārdāmo atkritumu kompostēšanai;

2.2. pārnēsājamo bateriju un akumulatoru savākšanas punktiem, kas izvietoti tirdzniecības vietās;

2.3. mazumtirdzniecības veikalos, kuros ir vismaz 400 kvadrātmetru lielas elektrisko un elektronisko iekārtu tirdzniecības platības, vai tiešā to tuvumā izveidotām savākšanas vietām tādām elektriskajām un elektroniskajām iekārtām, kurām neviens ārējais izmērs nepārsniedz 25 centimetrus;

2.4. tirdzniecības vietās ierīkotiem iepakojuma pieņemšanas punktiem un speciāli izveidotiem iepakojuma pieņemšanas punktiem atbilstoši normatīvajiem aktiem par kārtību, kādā tirdzniecības vietā vai speciāli izveidotā iepakojuma pieņemšanas punktā savāc iepakojumu, kuram nepiemēro depozīta sistēmu;

2.5. videi kaitīgu preču atkritumu pieņemšanu videi kaitīgu preču tirdzniecības vietās, tehniskās apkopes darbnīcās un remontdarbnīcās atbilstoši normatīvajiem aktiem par kārtību, kādā atbrīvo no dabas resursu nodokļa samaksas par videi kaitīgām precēm;

2.6. atkritumu savākšanu ar pieņemšanas transporta vai mobilo pieņemšanas punktu starpniecību atbilstoši normatīvajiem aktiem par kārtību, kādā atbrīvo no dabas resursu nodokļa samaksas par videi kaitīgām precēm;

2.7. atkritumu savākšanu ar specializēto atkritumu savākšanas transport­līdzekli.

**II.****Atkritumu savākšanas un šķirošanas vietu un bioloģiski noārdāmo atkritumu kompostēšanas vietu veidi**

3. Atkritumu savākšanas un šķirošanas vietu veidi:

3.1. sadzīves atkritumu dalītās savākšanas punkts (turpmāk – savākšanas punkts);

3.2. šķiroto atkritumu savākšanas laukums (turpmāk – savākšanas laukums);

3.3. atkritumu šķirošanas un pārkraušanas stacija (turpmāk – šķirošanas un pārkraušanas stacija);

3.4. būvniecības un būvju nojaukšanas atkritumu savākšanas laukums (turpmāk – būvniecības atkritumu savākšanas laukums);

3.5. metāllūžņu noliktava atbilstoši normatīvajiem aktiem par kārtību, kādā iepērk un realizē melno un krāsaino metālu atgriezumus un lūžņus un izsniedz licences metālu atgriezumu un lūžņu iepirkšanai Latvijā (turpmāk – metāllūžņu noliktava).

4. Savākšanas punkts ir speciāli aprīkota vieta, kur konteineros dalīti savāc un īslaicīgi uzglabā dažādu veidu sadzīves atkritumus pirms to pārvadāšanas. Savākšanas punktā nodrošina vismaz papīra un kartona, plastmasas, stikla un metālu atkritumu (tajā skaitā izlietotā iepakojuma) dalītu savākšanu. Vienā atkritumu konteinerā var vienlaikus savākt divu vai vairāku veidu dalīti savāktos sadzīves atkritumus. Savākšanas punktā var dalīti savākt un īslaicīgi uzglabāt bioloģiski noārdāmos atkritumus atbilstoši šo noteikumu 10. punktā minētajiem termiņiem.

5. Savākšanas laukums ir speciāli aprīkota iežogota vieta, kur savāc un īslaicīgi uzglabā dažādu veidu atkritumus pirms to turpmākās transportēšanas.

6. Šķirošanas un pārkraušanas stacija ir speciāli aprīkota iežogota vieta savākto atkritumu šķirošanai, lai atlasītu materiālus, kas izmantojami sagatavošanai atkārtotai izmantošanai vai pārstrādei, vai pārkrautu atkritumus, kas paredzēti turpmākai transportēšanai. Šķirošanas un pārkraušanas stacijā veic vienu no šādām darbībām:

6.1. atkritumu šķirošana un pārkraušana;

6.2. atkritumu šķirošana;

6.3. atkritumu pārkraušana.

7. Būvniecības atkritumu laukums ir speciāli aprīkota iežogota vieta tādu būvniecības un būvju nojaukšanas atkritumu savākšanai un īslaicīgai uzglabā­šanai, kuri nav uzskatāmi par bīstamajiem atkritumiem atbilstoši normatīvajiem aktiem par atkritumu klasifikatoru un īpašībām, kas padara atkritumus bīstamus, un uz kuriem attiecas normatīvie akti par būvniecībā radušos atkritumu un to pārvadājumu uzskaites kārtību.

8. Bioloģiski noārdāmo atkritumu kompostēšanai (bioloģiski noārdāmo atkritumu aeroba apstrāde atmosfēras skābekļa klātbūtnē kontrolētos apstākļos, izmantojot mikroorganismus) ierīko:

8.1. bioloģiski noārdāmo atkritumu kompostēšanas laukumus;

8.2. zaļo un dārza atkritumu (klase 200201 atbilstoši normatīvajiem aktiem par atkritumu klasifikatoru un īpašībām, kuras padara atkritumus bīstamus) kompostēšanas vietas (turpmāk – zaļo un dārza atkritumu kompostēšanas vieta).

**III. Prasības atkritumu savākšanas un šķirošanas vietu ierīkošanai**

9. Atkritumu savākšanas un šķirošanas vietas ierīko ārtelpā vai telpā. Atkritumu savākšanas un šķirošanas vietas (izņemot savākšanas punktus) vismaz ar nožogojumu norobežo no cita veida saimnieciskās darbības veikšanas vietām vai iekārtām.

10. Maksimāli pieļaujamais atkritumu uzglabāšanas laiks atkritumu savākšanas un šķirošanas vietās:

10.1. savākšanas punktā uzglabā:

10.1.1. bioloģiski noārdāmos atkritumus – ne ilgāk kā 72 stundas vasaras periodā (aprīlī, maijā, jūnijā, jūlijā, augustā un septembrī) un 168 stundas ziemas periodā (janvārī, februārī, martā, oktobrī, novembrī un decembrī), periodiski (vasaras periodā – divas reizes nedēļā, ziemas periodā – reizi nedēļā) izvedot visus bioloģiski noārdāmos atkritumus;

10.1.2. pārējos sadzīves atkritumus – ne ilgāk kā astoņas nedēļas pēc to nogādāšanas attiecīgajā atkritumu savākšanas un šķirošanas vietā;

10.2. savākšanas laukumā un šķirošanas un pārkraušanas stacijā uzglabā:

10.2.1. bioloģiski noārdāmos atkritumus – ne ilgāk kā 72 stundas vasaras periodā (aprīlī, maijā, jūnijā, jūlijā, augustā un septembrī) un 168 stundas ziemas periodā (janvārī, februārī, martā, oktobrī, novembrī un decembrī), periodiski (vasaras periodā – divas reizes nedēļā, ziemas periodā – reizi nedēļā) izvedot visus bioloģiski noārdāmos atkritumus;

10.2.2. pārējos atkritumus – ne ilgāk kā trīs mēnešus pēc to nogādāšanas attiecīgajā savākšanas un šķirošanas vietā;

10.3. būvniecības atkritumu laukumā un metāllūžņu noliktavā atkritumus uzglabā atbilstoši izsniegtajā atļaujā norādītajiem termiņiem un apjomiem, bet ne ilgāk kā trīs mēnešus pēc to ievešanas attiecīgajā atkritumu savākšanas un šķirošanas vietā.

11. Savākšanas punktā nodrošina:

11.1. izvietojumu, kas nodrošina transportlīdzekļu piekļuvi;

11.2. virsmas segumu, kas nodrošina atkritumu konteineru izvietošanu;

11.3. tādu savākšanas punkta platību, lai tajā varētu izvietot, nomainīt un iztukšot atkritumu konteinerus;

11.4. piekļuvi savākšanas punktam neierobežotu laiku.

12. Savākšanas laukumā nodrošina:

12.1. ūdensnecaurlaidīgu virsmas segumu;

12.2. lietus notekūdeņu savākšanas un attīrīšanas sistēmu, ja atkritumi netiek uzglabāti konteineros vai tvertnēs ar vāku, vai telpās;

12.3. transportlīdzekļu piekļuvi;

12.4. tādu savākšanas laukuma platību, lai tajā varētu izvietot, nomainīt un iztukšot atkritumu konteinerus vai izvietot atkritumu savākšanai un uzglabāšanai nepieciešamo aprīkojumu (tajā skaitā pašpresējošos konteinerus) vismaz šādiem dalīti savāktu atkritumu veidiem:

12.4.1. plastmasas atkritumi;

12.4.2. izlietotais plastmasas iepakojums;

12.4.3. koksne un izlietotais koka iepakojums;

12.4.4. papīrs un kartons, izlietotais papīra un kartona iepakojums;

12.4.5. izlietotais stikla iepakojums;

12.4.6. cita veida stikla atkritumi;

12.4.7. metāla iepakojums;

12.4.8. sadzīvē radušies bīstamie atkritumi;

12.4.9. smēreļļas, svinu saturoši elektriskie akumulatori, elektriskie akumulatori (niķeļa–kadmija, dzelzs–niķeļa), galvaniskie elementi, galvaniskās baterijas un citi elektriskie akumulatori, visu veidu riepas, eļļas filtri, elektrisko un elektronisko iekārtu atkritumi, arī liela izmēra dzesēšanas iekārtas, saldētavas un ledusskapji, gāzizlādes spuldzes (turpmāk – videi kaitīgu preču atkritumi);

12.5. visa savākšanas laukuma teritorijas apgaismojumu un iežogojumu, lai novērstu neatļautu piekļuvi savākšanas laukumam ārpus tā darba laika;

12.6. savākšanas laukuma darbībai nepieciešamās būves un iekārtas:

12.6.1. telpasdarbiniekiem;

12.6.2. elektroapgādes sistēmu;

12.6.3. ugunsdzēšanas aprīkojumu.

13. Atbilstoši pašvaldības saistošajiem noteikumiem par sadzīves atkritumu apsaimniekošanu tās administratīvajā teritorijā atkritumu savākšanas laukumā var paredzēt aprīkojumu šādu veidu atkritumu savākšanai:

13.1. liela izmēra atkritumi;

13.2. būvniecības un būvju nojaukšanas atkritumi, kas radušies mājsaim­niecībās. Šos atkritumus savākšanas laukumā drīkst uzglabāt uz zemes, neierīkojot šo noteikumu 12.2. apakšpunktā minēto lietus notekūdeņu savākšanas un attīrīšanas sistēmu.

14. Pašvaldība nosaka tās administratīvajā teritorijā esošo savākšanas laukumu darba laiku, paredzot, ka apmeklētāju piekļuvi savākšanas laukumam nodrošina vismaz 20 stundas nedēļā, tajā skaitā vismaz vienu dienu nedēļas nogalē (sestdien vai svētdien), kā arī vismaz vienu darba dienu līdz plkst. 19.00.

15. Savākšanas laukuma apsaimniekotājs nodrošina savākšanas laukumā ievesto un izvesto atkritumu veidu un masas novērtēšanu un reģistrāciju. Savākšanas laukumā ievesto atkritumu veidus nosaka atbilstoši normatīvajiem aktiem par atkritumu klasifikatoru un īpašībām, kuras padara atkritumus bīstamus.

16. Šķirošanas un pārkraušanas stacijā nodrošina:

16.1. ūdensnecaurlaidīgu laukuma segumu ar lietus notekūdeņu savākšanas un attīrīšanas sistēmu, ja savāktie atkritumi netiek uzglabāti konteineros vai tvertnēs ar vāku, vai telpās (izņemot būvniecības un būvju nojaukšanas atkritumu uzglabāšanas vietas, kur nodrošina ūdensnecaurlaidīgu laukuma segumu);

16.2. transportlīdzekļu piekļuvi;

16.3. šķirošanas un pārkraušanas stacijā ievesto un izvesto atkritumu veidu noteikšanu un svarus šķirošanas un pārkraušanas stacijā ievesto un izvesto atkritumu svēršanai;

16.4. ja šķirošanas un pārkraušanas stacijā atkritumus šķiro vai pieņem no apmeklētājiem, – tādu šķirošanas un pārkraušanas stacijas platību, lai tajā varētu izvietot, nomainīt un iztukšot atkritumu konteinerus vai izvietot atkritumu savākšanai un uzglabāšanai nepieciešamo aprīkojumu (tajā skaitā pašpresējošos konteinerus) vismaz šādiem dalīti savāktu atkritumu veidiem:

16.4.1. plastmasas atkritumi;

16.4.2. izlietotais plastmasas iepakojums;

16.4.3. koksne un izlietotais koka iepakojums;

16.4.4. papīrs un kartons, izlietotais papīra un kartona iepakojums;

16.4.5. izlietotais stikla iepakojums;

16.4.6. cita veida stikla atkritumi;

16.4.7. sadzīvē radušies bīstamie atkritumi;

16.4.8. videi kaitīgu preču atkritumi;

16.4.9. metāla iepakojums;

16.4.10. liela izmēra atkritumi;

16.4.11. būvniecības un būvju nojaukšanas atkritumi;

16.5. visas šķirošanas un pārkraušanas stacijas teritorijas apgaismojumu un iežogojumu, lai novērstu neatļautu piekļuvi šķirošanas un pārkraušanas stacijai ārpus tās darba laika;

16.6. šķirošanas un pārkraušanas stacijas darbībai nepieciešamās būves un iekārtas:

16.6.1. telpas darbiniekiem;

16.6.2. elektroapgādes sistēmu;

16.6.3. ugunsdzēšanas aprīkojumu;

16.7. jašķirošanas un pārkraušanas stacijāatkritumus šķiro vai pieņem no apmeklētājiem, – piekļuvi šķirošanas un pārkraušanas stacijai vismaz 20 stundas nedēļā, tajā skaitā vismaz vienu dienu nedēļas nogalē (sestdien vai svētdien), kā arī vismaz vienu darba dienu līdz plkst. 19.00.

17. Savākšanas punkta, savākšanas laukuma vai šķirošanas un pārkraušanas stacijas (ja šķirošanas un pārkraušanas stacijā atkritumus šķiro vai pieņem no apmeklētājiem) teritorijā var ierīkot pazemes atkritumu konteinerus dalīti savākto sadzīves atkritumu savākšanai.

18. Šķirošanas un pārkraušanas stacijā var izvietot:

18.1. atkritumu pārkraušanas estakādes (paredzot estakāžu uzbrauktuvju un nobrauktuvju slīpumus atbilstoši izmantojamai atkritumu savākšanas un pārvadāšanas tehnikai) vai citu nepieciešamo aprīkojumu atkritumu pārkraušanai;

18.2. atkritumu šķirošanas līniju – atkritumu šķirošanai paredzētu iekārtu, kurā šķirošanas procesā (manuāli vai izmantojot mehāniskas metodes) no atkritumiem atdala atsevišķu veidu atkritumus;

18.3. konteinerus atkritumu dalītai vākšanai, ja šķirošanas un pārkraušanas stacijā atkritumus šķiro vai pieņem no apmeklētājiem.

19. Atkritumu šķirošanas līnijas apsaimniekotājs nodrošina regulāru atkritumu šķirošanas līnijas darbības kontroli un personāla apmācību.

20. Atkritumu šķirošanas līniju izvieto klimatiskajiem apstākļiem un šķirošanas līnijas iekārtas tehniskajiem parametriem atbilstošā ēkā. Ierīkojot atkritumu šķirošanas līniju, nodrošina nepieciešamo aprīkojumu vismaz šādu darbību veikšanai:

20.1. šķirojamo atkritumu iekraušana;

20.2. šķirojamo atkritumu nogādāšana uz konveijeru;

20.3. atkritumu šķirošana;

20.4. atkritumu šķirošanas līnijas tehniskā apkope;

20.5. atkritumu šķirošanā iegūto materiālu presēšana.

21. Sadzīvē radušos bīstamo atkritumu un videi kaitīgu preču atkritumu (izņemot visu veidu riepas) uzglabāšanai savākšanas laukumā vai šķirošanas un pārkraušanas stacijā (ja šķirošanas un pārkraušanas stacijāatkritumus šķiro vai pieņem no apmeklētājiem) nodrošina aizslēdzamus konteinerus vai tvertnes (ja nepieciešams, ar vairākām tilpnēm), vai aizslēdzamas telpas, kurās ievietot attiecīgā veida atkritumus.

22. Būvniecības atkritumu savākšanas laukumā nodrošina:

22.1. ūdensnecaurlaidīgu laukuma virsmas segumu;

22.2. transportlīdzekļu piekļuvi;

22.3. būvniecības atkritumu savākšanas laukumā ievesto un izvesto atkritumu veidu noteikšanu atbilstoši normatīvajiem aktiem par atkritumu klasifikatoru un īpašībām, kuras padara atkritumus bīstamus, un reģistrāciju;

22.4. svarus būvniecības atkritumu savākšanas laukumā ievesto un izvesto atkritumu masas noteikšanai;

22.5. tādu atkritumu savākšanas laukuma platību, lai tajā varētu izvietot, nomainīt un iztukšot atkritumu konteinerus vai izvietot būvniecības un būvju nojaukšanas atkritumu savākšanai un uzglabāšanai nepieciešamo aprīkojumu;

22.6. visa būvniecības atkritumu laukuma apgaismojumu un iežogojumu, lai novērstu neatļautu piekļuvi būvniecības atkritumu savākšanas laukumam ārpus tā darba laika;

22.7. savākšanas laukuma darbībai nepieciešamās būves un iekārtas:

22.7.1. telpas darbiniekiem;

22.7.2. elektroapgādes sistēmu;

22.7.3. ugunsdzēšanas aprīkojumu.

23. Metāllūžņu noliktavā nodrošina:

23.1. ūdensnecaurlaidīgu laukuma virsmas segumu ar lietus notekūdeņu savākšanas un attīrīšanas sistēmu, ja savāktie metāllūžņi netiek uzglabāti konteineros ar vāku vai telpās;

23.2. transportlīdzekļu piekļuvi;

23.3. metāllūžņu noliktavā ievesto un izvesto atkritumu veidu noteikšanu atbilstoši normatīvajiem aktiem par atkritumu klasifikatoru un īpašībām, kuras padara atkritumus bīstamus, un reģistrāciju;

23.4. svarus metāllūžņu noliktavā ievesto un izvesto atkritumu masas noteikšanai;

23.5. tādu atkritumu savākšanas laukuma platību, lai tajā varētu izvietot, nomainīt un iztukšot metāllūžņu konteinerus, ja tādi tiek izmantoti attiecīgajā noliktavā;

23.6. visas metāllūžņu noliktavas teritorijas apgaismojumu un iežogojumu, lai novērstu neatļautu piekļuvi metāllūžņu noliktavai ārpus tās darba laika;

23.7. metāllūžņu noliktavas darbībai nepieciešamās būves un iekārtas:

23.7.1. telpas darbiniekiem;

23.7.2. elektroapgādes sistēmu;

23.7.3. ugunsdzēšanas aprīkojumu.

24. Savākšanas laukuma, šķirošanas un pārkraušanas stacijas (ja šķirošanas un pārkraušanas stacijā atkritumus šķiro vai pieņem no apmeklētājiem), būvniecības atkritumu laukuma vai metāllūžņu noliktavas apsaimniekotājs nodrošina, ka pie attiecīgās atkritumu savākšanas un šķirošanas vietas tiek izvietota izkārtne, kurā norādīta vismaz šāda informācija:

24.1. attiecīgās atkritumu savākšanas un šķirošanas vietas apsaimniekotājs (firma, reģistrācijas numurs Uzņēmumu reģistrā, juridiskā adrese, kontakt­informācija (tālruņa numurs, e-pasts));

24.2. attiecīgās atkritumu savākšanas un šķirošanas vietas darba laiks;

24.3. atkritumu veidi, kurus pieņem attiecīgajā atkritumu savākšanas un šķirošanas vietā.

25. Uz konteinera, kuru izmanto savākšanas punktā, savākšanas laukumā, šķirošanas un pārkraušanas stacijā (ja šķirošanas un pārkraušanas stacijā atkritumus šķiro vai pieņem no apmeklētājiem), būvniecības atkritumu laukumā vai metāllūžņu noliktavā, izvieto norādes valsts valodā vismaz ar šādu informāciju:

25.1. konteinerā ievietojamo atkritumu veids;

25.2. atkritumu apsaimniekošanas komersants, kuram pieder attiecīgais konteiners, un tā kontakttālrunis.

26. Pašvaldība savā tīmekļvietnē ievieto informāciju par tās administratīvajā teritorijā esošajiem savākšanas punktiem, savākšanas laukumiem, šķirošanas un pārkraušanas stacijām (ja šķirošanas un pārkraušanas stacijāatkritumus šķiro vai pieņem no apmeklētājiem), būvniecības atkritumu laukumiem, metāllūžņu noliktavām, bioloģiski noārdāmo atkritumu kompostēšanas laukumiem un zaļo un dārza atkritumu kompostēšanas vietām.

27. Savākšanas punkta, savākšanas laukuma, šķirošanas un pārkraušanas stacijas (ja šķirošanas un pārkraušanas stacijā atkritumus šķiro vai pieņem no apmeklētājiem), būvniecības atkritumu laukuma, metāllūžņu noliktavas vai bioloģiski noārdāmo atkritumu kompostēšanas laukuma apsaimniekotājs savā tīmekļvietnē ievieto vismaz šādu informāciju par katru tā apsaimniekoto atkritumu savākšanas un šķirošanas vietu vai bioloģiski noārdāmo atkritumu kompostēšanas laukumu:

27.1. attiecīgās atkritumu savākšanas un šķirošanas vietas adrese;

27.2. atkritumu veidi, kurus pieņem attiecīgajā atkritumu savākšanas un šķirošanas vietā vai bioloģiski noārdāmo atkritumu kompostēšanas laukumā;

27.3. attiecīgās atkritumu savākšanas un šķirošanas vietas vai bioloģiski noārdāmo atkritumu kompostēšanas laukuma darba laiks;

27.4. attiecīgās atkritumu savākšanas un šķirošanas vietas vai bioloģiski noārdāmo atkritumu kompostēšanas laukuma apsaimniekotājs un tā kontakt­informācija (firma, reģistrācijas numurs Uzņēmumu reģistrā, juridiskā adrese, kontaktinformācija (tālruņa numurs, e-pasts)).

28. Savākšanas laukuma, šķirošanas un pārkraušanas stacijas, būvniecības atkritumu laukuma vai bioloģiski noārdāmo atkritumu kompostēšanas laukuma apsaimniekotājs ar atkritumiem veiktās darbības rakstiski vai elektroniski reģistrē reģistrācijas žurnālā (pielikums), katras darba dienas beigās veicot ierakstu par darbadienas laikā attiecīgajā atkritumu savākšanas vietā ievestajiem un izves­tajiem atkritumu veidiem un daudzumiem. Bīstamo atkritumu uzskaiti nodrošina atbilstoši normatīvajiem aktiem par bīstamo atkritumu uzskaites, identifikācijas, uzglabāšanas, iepakošanas, marķēšanas un pārvadājumu uzskaites kārtību. Metāllūžņu noliktavā metāllūžņu uzskaiti nodrošina atbilstoši normatīvajiem aktiem par kārtību, kādā iepērk un realizē melno un krāsaino metālu atgriezumus un lūžņus un izsniedz licences metālu atgriezumu un lūžņu iepirkšanai Latvijā.

29. Savākšanas laukumā, šķirošanas un pārkraušanas stacijā (ja šķirošanas un pārkraušanas stacijāatkritumus šķiro vai pieņem no apmeklētājiem) vai metāllūžņu noliktavā pieņemtos elektrisko un elektronisko iekārtu atkritumus uzglabā atbilstoši normatīvajiem aktiem par elektrisko un elektronisko iekārtu kategorijām un marķēšanas prasībām un šo iekārtu atkritumu apsaimniekošanas prasībām un kārtību.

30. Savākšanas punkta, savākšanas laukuma, šķirošanas un pārkraušanas stacijas, būvniecības atkritumu laukuma vai metāllūžņu noliktavas apsaimnie­kotājs nodrošina attiecīgās atkritumu savākšanas un šķirošanas vietas apsaimnie­košanu un attiecīgo atkritumu veidu un daudzumu pieņemšanu atbilstoši spēkā esošai atkritumu apsaimniekošanas atļaujai vai atļaujai A vai B kategorijas piesārņojošas darbības veikšanai.

31. Tāda savākšanas laukuma vai šķirošanas un pārkraušanas stacijas (ja šķirošanas un pārkraušanas stacijāatkritumus šķiro vai pieņem no apmeklētājiem) apsaimniekotājs, kuru izveidē ir ieguldīti valsts vai pašvaldības līdzekļi, slēdz līgumus atbilstoši normatīvajos aktos noteiktajai kārtībai, kādā piešķir atbrīvojumu no dabas resursu nodokļa samaksas par videi kaitīgām precēm vai par iepakojumu un vienreiz lietojamiem galda traukiem un piederumiem. Minēto līgumu ar visiem videi kaitīgu preču atkritumu vai izlietotā iepakojuma un vienreiz lietojamo galda trauku un piederumu atkritumu apsaimniekotājiem vai dabas resursu nodokļa maksātājiem par videi kaitīgu preču atkritumu vai izlietotā iepakojuma pieņemšanu slēdz uz vienādiem nosacījumiem.

32. Lai noslēgtu šo noteikumu 31. punktā minēto līgumu, videi kaitīgu preču atkritumu vai izlietotā iepakojuma un vienreiz lietojamo galda trauku un piederumu atkritumu apsaimniekotājs vai dabas resursu nodokļa maksātājs iesniedz rakstisku iesniegumu šo noteikumu 30. punktā minētā laukumavai šķirošanas un pārkraušanas stacijasapsaimniekotājam.

33. Savākšanas laukuma vai šķirošanas un pārkraušanas stacijas (ja šķirošanas un pārkraušanas stacijā atkritumus šķiro vai pieņem no apmeklētājiem)apsaimniekotājs var atteikties slēgt šo noteikumu 31. punktā minēto līgumu, ja līguma noslēgšanas rezultātā attiecīgajā atkritumu savākšanas un šķirošanas vietā savākto vai uzglabāto atkritumu veidi vai daudzums neatbilst attiecīgā savākšanas laukuma vai šķirošanas un pārkraušanas stacijas darbībai izsniegtajai atkritumu apsaimniekošanas atļaujai vai atļaujai A vai B kategorijas piesārņojošas darbības veikšanai.

34. Savākšanas laukuma vai šķirošanas un pārkraušanas stacijas (ja šķirošanas un pārkraušanas stacijāatkritumus šķiro vai pieņem no apmeklētājiem) apsaimniekotājs viena mēneša laikā no attiecīgā iesnieguma saņemšanas dienas rakstiski sniedz videi kaitīgu preču atkritumu vai izlietotā iepakojuma un vienreiz lietojamo galda trauku un piederumu atkritumu apsaimniekotājam vai dabas resursu nodokļa maksātājam motivētu atteikumu par to, ka, ievērojot šo noteikumu 33. punktā minētos apsvērumus, netiks slēgts šo noteikumu 31. punktā minētais līgums.

35. Videi kaitīgu preču atkritumu vai izlietotā iepakojuma un vienreiz lietojamo galda trauku un piederumu atkritumu apsaimniekotājs vai dabas resursu nodokļa maksātājs var vērsties Valsts vides dienestā ar lūgumu sniegt skaidrojumu, vai savākšanas laukuma vai šķirošanas un pārkraušanas stacijas (ja šķirošanas un pārkraušanas stacijāatkritumus šķiro vai pieņem no apmeklētājiem) apsaimniekotāja atteikums noslēgt šo noteikumu 31. punktā minēto līgumu atbilst attiecīgā savākšanas laukuma vai šķirošanas un pārkraušanas stacijas darbībai izsniegtajai atkritumu apsaimniekošanas atļaujai vai atļaujai A vai B kategorijas piesārņojošas darbības veikšanai.

36. Savākšanas laukuma vai šķirošanas un pārkraušanas stacijas (ja šķirošanas un pārkraušanas stacijāatkritumus šķiro vai pieņem no apmeklētājiem) apsaimniekotājs nodrošina, ka attiecīgajā atkritumu savākšanas un šķirošanas vietā ir pieejama informācija par šo noteikumu 31. punktā minētajiem līgumiem, kurus apsaimniekotājs ir noslēdzis ar izlietotā iepakojuma vai videi kaitīgu preču atkritumu apsaimniekotājiem par izlietotā iepakojuma vai videi kaitīgu preču atkritumu savākšanu vai pieņemšanu atbilstoši normatīvajiem aktiem par dabas resursu nodokli.

**IV. Prasības bioloģiski noārdāmo atkritumu kompostēšanas vietu ierīkošanai un apsaimniekošanai**

37. Bioloģiski noārdāmo atkritumu kompostēšanas laukuma vai zaļo un dārza atkritumu kompostēšanas vietas apsaimniekotājs nodrošina bioloģiski noārdāmo atkritumu kompostēšanas laukuma vai zaļo un dārza atkritumu kompostēšanas vietas apsaimniekošanu atbilstoši spēkā esošai atkritumu apsaimniekošanas atļaujai vai atļaujai A vai B kategorijas piesārņojošas darbības veikšanai, kā arī nodrošina, ka bioloģiski noārdāmo atkritumu kompostēšanas laukumā vai zaļo un dārza atkritumu kompostēšanas vietā pieņem atkritumus, kuri ir norādīti atkritumu apsaimniekošanas atļaujā vai atļaujā A vai B kategorijas piesārņojošas darbības veikšanai.

38. Bioloģiski noārdāmo atkritumu kompostēšanas laukumā nodrošina:

38.1. virszemes ūdeņu savākšanas sistēmu (tajā skaitā smilšu uztvērējus) savākto virszemes ūdeņu izsmidzināšanai uz komposta kaudzēm vai novadīšanai sadzīvesatkritumupoligona infiltrāta uzkrāšanas iekārtās (ja bioloģiski noārdāmo atkritumu kompostēšanas laukumu ierīko sadzīves atkritumu poligona teritorijā);

38.2. ūdensnecaurlaidīgu segumu, lai nepieļautu gruntsūdeņu un pazemes ūdeņu piesārņošanu, nodrošinot, ka ekspluatācijas laikā maksimālais gruntsūdens līmenis ir zemāks par vienu metru no laukuma pamatnes;

38.3. koku un krūmu stādījumu ap bioloģisko atkritumu kompostēšanas laukumu;

38.4. apgaismojumu un iežogojumu;

38.5. ievesto un izvesto atkritumu veidu un masas novērtēšanu un reģistrāciju;

38.6. laukuma darbībai nepieciešamās būves un iekārtas:

38.6.1. telpas darbiniekiem;

38.6.2. elektroapgādes sistēmu;

38.6.3. ugunsdzēšanas aprīkojumu;

38.6.4. ūdensapgādes sistēmu;

38.7. neapstrādātā materiāla pārvadāšanai izmantoto konteineru, tvertņu un transportlīdzekļu tīrīšanu un dezinficēšanu.

39. Šo noteikumu 38.3. un 38.4. apakšpunktā minētās prasības nepiemēro bioloģiski noārdāmo atkritumu kompostēšanas laukumiem, kas izvietoti sadzīves atkritumu poligonu teritorijās.

40. Zaļo un dārza atkritumu kompostēšanas vietā nodrošina:

40.1. ūdensnecaurlaidīgu segumu, lai nepieļautu gruntsūdeņu un pazemes ūdeņu piesārņošanu, kā arī nodrošinātu mehānismu un transporta pārvietošanos;

40.2. zaļo un dārza atkritumu kompostēšanas vietas iežogojumu.

41. Bioloģiski noārdāmo atkritumu kompostēšanas laukuma vai zaļo un dārza atkritumu kompostēšanas vietas apsaimniekotājs nodrošina, ka pie minētajām atkritumu kompostēšanas vietām tiek izvietota izkārtne, kurā norādīta vismaz šāda informācija:

41.1. bioloģiski noārdāmo atkritumu kompostēšanas laukuma vai zaļo un dārza atkritumu kompostēšanas vietas apsaimniekotājs (firma, reģistrācijas numurs Uzņēmumu reģistrā, juridiskā adrese, kontaktinformācija (tālruņa numurs, e-pasts));

41.2. bioloģiski noārdāmo atkritumu kompostēšanas laukuma vai zaļo un dārza atkritumu kompostēšanas vietas darba laiks;

41.3. atkritumu veidi, kurus pieņem bioloģiski noārdāmo atkritumu kompostēšanas laukumā vai zaļo un dārza atkritumu kompostēšanas vietā.

42. Bioloģiski noārdāmo atkritumu kompostēšanas laukumā vai zaļo un dārza atkritumu kompostēšanas vietā var izmantot komposta materiālu smalcināšanas, sajaukšanas un maisīšanas iekārtas.

**V. Noslēguma jautājumi**

43. Atzīt par spēku zaudējušiem Ministru kabineta 2011. gada 22. novembra noteikumus Nr. 898 "Noteikumi par atkritumu savākšanas un šķirošanas vietām" (Latvijas Vēstnesis, 2011, 193. nr.).

44. Ja savākšanas punkti, savākšanas laukumi, šķirošanas un pārkraušanas stacijas, būvniecības atkritumu laukumi, metāllūžņu noliktavas, bioloģisko atkritumu kompostēšanas laukumi vai zaļo un dārza atkritumu kompostēšanas vietas ir nodotas ekspluatācijā vai to būvprojekti likumā noteiktā kārtībā ir akceptēti līdz šo noteikumu spēkā stāšanās dienai, minēto vietu īpašnieki vai apsaimniekotāji līdz 2018. gada 30. jūnijam nodrošina to atbilstību šo noteikumu prasībām.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards